Skijaško brukanje! Trener uzeo servis za skije, Krešimir izvisio

NEVJEROJATNO Trener otišao, odnio servis, naš olimpijac nema kako pripremiti skije za utrku?! To je priča koja se pojavila kasno sinoć. Krešimir Crnković odlučio je da je najbolje odustati od nastupa

<p><strong>Krešimir Crnković (23)</strong> planirao je u subotu nastupiti na utrci na 50 km u skijaškom trčanju. Međutim, od toga vjerojatno neće biti ništa jer mu je trener - odnio servis!</p><p>Čovjeku je ime<strong> Zoran Skender</strong>, glavni je trener nordijske reprezentacije, a zbog njega je od nastupa na jučerašnjoj utrci odustala i Vedrana Malec. Kako za nastup u ekipnom sprintu svaka država mora imati dvije predstavnice, Hrvatska se morala povući iz konkurencije. Pa je bez nastupa ostala i druga naša predstavnica u skijaškom trčanju, Gabrijela Skender. Inače, ujedno i kći glavnog trenera Zorana.</p><p>- Zbog manjka komunikacije unutar naše reprezentacije, odnosno s glavnim trenerom, u dogovoru sa svojim trenerom odlučila sam da je za mene bolje da ne riskirati - rekla je naša predstavnica u skijaškom trčanju u Pyeongchangu.</p><p>I otvorila jednu priču koja je novo poglavlje, groteskno i sramotno, dobila već nekoliko sati kasnije. S Crnkovićem kao žrtvom.</p><p>Dakle, priča iz<strong> Južne Koreje</strong> kaže da je trener Skender otišao iz Olimpijskog sela i sa sobom odnio svu opremu potrebnu za servisiranje, odnosno pripremu skija za utrku. Bez toga je Crnković ostao “gol i bos”, bez osnovnih uvjeta, zbog čega je odlučio da je najbolje odustati od nastupa.</p><p>Ova priča se pojavila sinoć, kad je naša olimpijska ekspedicija čvrsto spavala - barem oni koji su mogli zaspati - pa nije bilo moguće doći do potvrde, ali naši izvori tvrde kako se sam Crnković prijateljima požalio na ono što mora proživljavati na ZOI-ju.</p><p>Međutim, bez obzira na razloge, na objašnjenja koja će ponuditi druga strana, očito je da su Hrvati puno bolji u skijaškom brukanju nego u skijaškom trčanju...</p><p>Ostaviti olimpijca bez osnovnih uvjeta za utrku skandalozno je i ako je riječ o zimskom olimpijskom timu, recimo, Burkine Faso. A pogotovo ako se radi o državi koja je dala, recimo, Kosteliće. Kao da rezultati naših olimpijaca nisu dovoljno skromni, da se blago izrazimo, sad još i ovo.</p><p>Usput, ZOI završavaju u nedjelju. Još malo...</p>